SKRIFTLIG FORESPØRGSEL E-0543/02

af Cristiana Muscardini (UEN) til Kommissionen

(27. februar 2002)

Om: Dødsdom i Khartoum (Sudan)

Organisationen Human Rights Watch oplyser, at en 18-årig kristen kvinde, Abok Afa Akok, er blevet dømt til stening af en domstol i den sydlige del af regionen Darfur, Sudan, fordi hun var blevet gravid efter et udenomsægteskabeligt forhold, til trods for at hun under retssagen oplyste, at hun var blevet voldtaget. Human Rights Watch understreger, at det er ulovligt, at en straffedomstol anvender sharia, og organisationen minder om, at de sudanske myndigheder gentagne gange har udtalt, at denne lovgivning aldrig vil blive anvendt over for kristne.

1. Kan Kommissionen på baggrund af ovenstående oplyse, om den har kendskab til disse forhold?

2. Har EU for øjeblikket nogen form for økonomisk samarbejde med Sudan, og har det i så fald taget hensyn til de chokerende forhold, som en del af befolkningen, som diskrimineres udelukkende på grund af deres race og religion, lever under?

3. Mener Kommissionen ikke, at den gennem sin formand bør henvende sig til den sudanske regering for at få genetableret respekten for menneskerettighederne i et land, der bl.a. er blandt de lande, der har den største udbredelse af islamisk integralisme i sine institutioner?

4. Ville det ikke være hensigtsmæssigt, i en tid hvor bekæmpelsen af enhver form for terrorisme og fundamentalisme synes at være blevet centrum for mange regeringers politiske aktion, at revidere kriterierne for og indholdet i EU's udenrigspolitik, således at respekten for de grundlæggende rettigheder bliver et centralt krav for oprettelsen af diplomatiske forbindelser med tredjelande?

Svar afgivet på Kommissionens vegne af Poul Nielson

(9. april 2002)

1. Kommissionen har arbejdet med emnet via sin delegation i Sudan, og der er blevet taget kontakt til de sudanske myndigheder.

2. Sudan er part i Lomé-konventionen og Cotonou-aftalen. Men på grund af situationen i landet har det ikke været muligt at gennemføre samarbejdet om udviklingsfinansiering med Sudan siden marts 1990. En genoptagelse af samarbejdet på visse betingelser kunne dog være en mulighed med henblik på at få skabt en dialog om genskabelse af fred i Sudan.

3. Det er klart, at det internationale samfunds opmærksomhed har haft stor betydning i denne sag. Appelretten i det sydlige Darfur omstødte den idømte dødsstraf ved stening og sendte sagen tilbage til den lavere kriminalret i Nyala til ny domfældelse, hvor Abok Alfa Akok blev idømt 75 piskeslag. Abok Alfa Akoks sagfører har imidlertid indanket sagen for Højesteret med den begrundelse, at dommen blev afsagt og udført øjeblikkeligt, hvilket gjorde det umuligt for Abok Alfa Akok at søge retshjælp og forhindrede hende i at anvende sin ret til at appellere.

Kommissionen er for tiden involveret i en politisk dialog med Sudan sammen med medlemsstaterne og følger menneskerettighedssituationen med stor opmærksomhed. En EU-troika havde samtaler med den sudanske regering i december 2001, hvor parterne enedes om forpligtelser for 2002 inden for områderne menneskerettigheder, demokratisering, retsstaten og fredsprocessen.

4. Menneskerettighederne, demokratiske principper og retsstaten er væsentlige elementer i Cotonou-aftalen, som knytter EU og Sudan sammen. Selv om overholdelse af grundlæggende rettigheder ikke er en forudsætning for diplomatiske forbindelser, er det en betingelse for samarbejde.